钦定古今图书集成/方舆汇编/职方典/第1331卷 > 《汤泉记》前人
## 钦定古今图书集成/方舆汇编/职方典/第1331卷 > 《汤泉记》前人

过水北十馀里，得白水山。山行一里许，得佛迹院。中
涌二泉，其东所谓汤泉，其西雪如也。二泉相去步武
间，而东泉热甚，殆不可以触指，以西泉解之，然后调
适可浴。意山之出二泉，专为浴者计哉？或说“炎州地
性酷烈，故山谷多汤泉。”或说“中出硫黄，地中即温”，初
不问南北。彼临潼汤泉，乃在正西，而炎州馀水，未必
“皆热”，即地性之说，固已失之，然硫黄置水中，水不能
温，则硫黄之论亦未为得。吾意汤泉在天地间自为
一类，受性本然，不必有物然后温也。凡物各求其类，
而水性尤耿介，得其类虽数千里而伏流相通，非吾
类则潦绝径过十字傍午而不相入，故二泉之间，不
能容寻丈，而炎凉特异，盖亦无足怪者。吹气为寒，呵
气为温，而同出于一口，此其证也。临潼之水，在开元、
天宝时最为知名，恩幸宠遇，震耀一时。然自是以来，
是非口语亦纷纷矣。此泉出东西万里外，非山僧野
叟之所游息，则骚人逸客之所笑咏，宠辱何自而至
哉？